SL Uradni list Evropske unije C 283/16

Objava vloge za spremembo v skladu s členom 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

2011/C 283/08

V skladu s členom 7 Uredbe Sveta (ES) št. 510/2006 (1) je ta objava podlaga za uveljavljanje pravice do ugovora zoper vlogo za spremembo. Izjave o ugovoru mora Komisija prejeti v šestih mesecih od dneva te objave.

VLOGA ZA SPREMEMBO

UREDBA SVETA (ES) št. 510/2006

VLOGA ZA SPREMEMBO V SKLADU S ČLENOM 9

„BERENJENA DE ALMAGRO“

ES št.: ES-PGI-0105-0011-23.09.2009

ZGO (X) ZOP ( )

1. Postavka v specifikaciji proizvoda, na katero se sprememba nanaša:

—  ime proizvoda — opis proizvoda — geografsko območje — dokazilo o poreklu —  metoda pridobivanja — povezanost —  označevanje —  nacionalne zahteve — drugo [inšpekcijski organ]

2. Vrsta spremembe:

— sprememba enotnega dokumenta ali povzetka —  sprememba specifikacije registriranega ZOP ali ZGO, za katerega enotni dokument in povzetek nista bila objavljena —  sprememba specifikacije, pri kateri objavljenega enotnega dokumenta ni treba spremeniti (člen 9(3) Uredbe (ES) št. 510/2006) —  začasna sprememba specifikacije zaradi obveznih sanitarnih ali fitosanitarnih ukrepov, ki so jih uvedli javni organi (člen 9(4) Uredbe (ES) št. 510/2006)

3. Spremembe:

3.1 Opis proizvoda:

Opredelitev surovin je bila dopolnjena, tako da se namesto prejšnje opredelitve na ravni vrste zdaj uporablja opredelitev na ravni sorte, kar pomeni, da se lahko le plodovi sorte Dealmagro vrste Solanum Melongena tržijo kot ZGO „Berejena de Almagro“, ker je ta nova sorta priznana kot avtohtona sorta na geografskem območju proizvodnje.

Ta nova sorta je vpisana v Uradni register komercialnih sort Ministrstva za okolje ter podeželsko in morsko okolje pod imenom Dealmagro in registracijsko številko 20060251 na podlagi podobnosti z imenom tradicionalnega območja proizvodnje in lokalnim/domačim imenom, po katerem je poznana ta sorta jajčevcev. Informacije o tej sorti so na voljo pri španskem uradu za rastlinske sorte.

Z izključno vključitvijo te avtohtone sorte v opis proizvoda naj bi se zagotovila natančnejša opredelitev in opis edinstvenega proizvoda ZGO „Berenjena de Almagro“.

Opis kemične sestave je spremenjen v skladu z novimi metodami analiz, prav tako pa je spremenjen opis značilnosti sorte Dealmagro.

3.2 Geografsko območje:

Zaščiteno območje: ker je avtohtona sorta Dealmagro zelo dobro prilagojena geografskemu območju in ker je povpraševanje po proizvodnji proizvodov, ki jih zajema ZGO „Berenjena de Almagro“, vedno večje, se ta sorta zdaj goji v še eni občini, ki ni vključena v območje proizvodnje ZGO.

Ena od občin, v kateri se že več let goji ta avtohtona sorta jajčevcev, je občina Viso del Marqués, ki spada v regijo Campo de Calatrava. Občina Viso del Marqués na severu meji na občino Granátula de Calatrava, na zahodu pa na občino Calzada de Calatrava, tj. dve občini, vključeni v območje proizvodnje ZGO „Berenjena de Almagro“.

Neka študija je pokazala naslednje povezave med občino Viso del Marqués in geografskim območjem proizvodnje ZGO „Berenjena de Almagro“:

— zgodovinska povezava: jajčevci se v občini Viso del Marqués in na drugih območjih gojijo že od nekdaj,

— naravna povezava: glavna sorta jajčevcev, ki se goji, je avtohtona sorta na tem območju, tj. sorta Dealmagro,

— orografska povezava: severni del občine leži na zmerni nadmorski višini približno 650 m, kar je podobno nadmorski višini geografskega območja proizvodnje,

— hidrografska povezava: občina zajema dve porečji, tj. porečje Guadiane in Gvadalkivirja, pri čemer se hidrogeološki viri porečij uporabljajo za namakanje posevkov, tako kot na geografskem območju proizvodnje,

— klimatološka povezava: celinsko sredozemsko podnebje, za katerega so značilne mrzle zime in vroča poletja, ko lahko temperatura doseže 40 °C; letno pade od 400 do 600 mm padavin, pri čemer je deževno obdobje zlasti v zimskih in spomladanskih mesecih, poletja pa so dolga in suha.

Zato menimo, da je treba zaščiteno območje proizvodnje za ZGO „Berenjena de Almagro“ razširiti na občino Viso del Marqués.

3.3 Dokazilo o poreklu:

V tem oddelku je opredeljena sorta, ki se prideluje, tj. sorta Dealmagro, ker je bila ta sorta vpisana v Uradni register komercialnih sort Ministrstva za okolje ter podeželsko in morsko okolje.

3.4 Inšpekcijski organ:

Avtonomna skupnost Kastilija in Manča se je v skladu s členom 11 Uredbe (ES) št. 510/2006 odločila za preverjanje skladnosti s specifikacijami zaščitenih geografskih označb in zaščitenih označb porekla, ki jih v smislu člena 2 Uredbe (ES) št. 882/2004 izvede(-jo) inšpekcijski organ(-i), ki ima(-jo) vlogo certifikacijskih organov za proizvode. Zato predlagamo, da vlogo inšpekcijskega organa za ZGO „Berenjena de Almagro“ izvaja certifikacijski organ „Servicios de Inspección y Certificación, S.L. (SIC)“, ker ta organ izpolnjuje zahteve standarda UNE-EN 45011 „Splošne zahteve za subjekte, ki izvajajo sisteme potrjevanja proizvodov“, poleg tega pa je to tudi agencija za izvajanje inšpekcijskih pregledov, ki jo je odobrila avtonomna skupnost regije Kastilija in Manča.

ENOTNI DOKUMENT

UREDBA SVETA (ES) št. 510/2006

„BERENJENA DE ALMAGRO“

ES št.: ES-PGI-0105-0011-23.09.2009

ZGO ( X ) ZOP ( )

1. Ime:

„Berenjena de Almagro“

2. Država članica ali tretja država:

Španija

3. Opis kmetijskega proizvoda ali živila:

3.1 Vrsta proizvoda:

Razred 1.6 – Sadje, zelenjava in žito

3.2 Opis proizvoda, za katerega se uporablja ime iz 1. točke:

„Berenjena de Almagro“ je zdrav, čist in cel plod sorte Dealmagro vrste Solanum Melongena, predelan po tradicionalni metodi konzerviranja, ki vključuje kuhanje, dodajanje začimb, fermentacijo in pakiranje.

Pri postopku konzerviranja se plodovi najprej kuhajo od 5 do 20 minut. Ko so plodovi kuhani, se v ustreznih posodah izvede proces fermentacije, pri čemer se dodajo začimbe, proizvod pa se nato pusti v posodah od 4 do 15 dni.

Začimbe vključujejo kis, rastlinsko olje, sol, kumino, česen, papriko in vodo.

Potem ko so proizvodi zapakirani, se lahko tržijo v eni od naslednjih štirih oblik: z začimbami, nadevani, s poprom ali pasto iz popra, celi ali narezani.

Po procesu fermentacije se jajčevci na mestu, kjer so bili predelani, tudi zapakirajo.

3.3 Surovine (samo za predelane proizvode):

Jajčevci so avtohtona sorta Dealmagro vrste Solanum Melongena. Plod je mesnat jajčevec, ki je na voljo v različnih oblikah, vključno z okroglimi, podolgovatimi in hruškastimi plodovi, in različnih barvah, vključno z zeleno, škrlatno rdečo, vijolično, lisasto temnejšo barvo itd.; večji del ploda je pokrit s svetlo zeleno čašico, nepokriti deli pa se obarvajo vijolično.

3.4 Krma (samo za proizvode živalskega izvora):

—

3.5 Posebni proizvodni postopki, ki jih je treba izvajati na opredeljenem geografskem območju:

Proizvodnja, predelava in pakiranje jajčevcev se morajo izvajati na opredeljenem geografskem območju.

Predelava vključuje kuhanje in fermentacijo, ki se vedno začne takoj po kuhanju, ko so jajčevci še vroči, kar skupaj s proizvodom in podnebnimi pogoji okolice omogoči, da se začne naraven in spontan proces mlečne fermentacije, s katero se kuhani jajčevci spremenijo v proizvod značilne barve, teksture in arome, po katerih je poznan proizvod „Berenjena de Almagro“.

3.6 Posebna pravila za rezanje, ribanje, pakiranje itn:

Proizvod se zapakira na istem mestu, kjer se izvaja predelava. Po procesu fermentacije, ki traja od 4 do 15 dni, je treba jajčevce zapakirati na mestu, kjer so bili predelani, da se ohrani značilen okus „Berenjena de Almagro“. Zapakirajo se v pločevinke, steklene kozarce ali katero koli drugo embalažo za živila.

3.7 Posebna pravila za označevanje:

Na trgovskih etiketah mora biti odtisnjen napis: „Indicación geográfica protegida, Berenjena de Almagro“.

Na tržnem proizvodu mora biti oštevilčena sekundarna etiketa, ki jo izda nadzorni organ in se pritrdi v registriranih predelovalnih obratih tako, da je ni mogoče ponovno uporabiti.

4. Kratka opredelitev geografskega območja:

Geografsko območje proizvodnje, priprave in pakiranja zajema naslednje občine:

Aldea del rey, Almagro, Bolaños de Calatrava, Calzada de Calatrava, Granátula de Calatrava, Valenzuela de Calatrava in Viso del Marques, ki so vse del province Ciudad Real.

5. Povezanost z geografskim območjem:

5.1 Posebnosti geografskega območja:

Za to območje je značilna glinasto-ilovnata prst vrste alfisol in aridisol s svetlo rdečim aluvialnim horizontom, ki je zelo drobljiv in ima majhno vsebnost organskega materiala, ter spodnjim horizontom z nakopičenim kalcijevim karbonatom, ki je pogosto zlepljen.

Podnebje je celinsko, tj. ekstremno z velikimi nihanji, zelo ostrimi zimami in vročimi poletji, ko lahko temperatura doseže 40 °C.

Povprečno pade letno 430 mm padavin, od tega največ jeseni (26 %), pozimi (32 %) in spomladi (30 %). Poletja so dolga in suha.

Jajčevci se gojijo že od nekdaj. Zaradi njihove prilagoditve posebnim lastnostim geografskega območja in genske selekcije, ki so jo opravili kmetje, ki vzgajajo svoja semena, je nastala sorta jajčevcev, ki je avtohtona na območju, registriranem pod imenom „Dealmagro“.

5.2 Posebnosti proizvoda:

Proizvod „Berenjena de Almagro“ je edinstven zaradi uporabljene rastlinske sorte in posebne metode predelave.

Rastlinska sorta je avtohtona sorta proizvodnega območja „Dealmagro“.

To je lokalna/endemična sorta, katere gensko selekcijo so skozi leta opravili kmetje na geografskem območju proizvodnje. Genska selekcija je bila opravljena na podlagi prilagoditve proizvoda prsti in podnebnim pogojem na območju (pridelava/donos pridelkov) ter na podlagi organoleptičnih značilnosti, po katerih so že od nekdaj povpraševali kupci tega proizvoda. Zato je dobljen proizvod edinstven na svetu, ta sorta pa se goji in predeluje/pripravlja le na tem območju.

Plod je mesnat jajčevec, ki je na voljo v različnih oblikah in barvah, vključno z zeleno, škrlatno rdečo, vijolično, lisasto temnejšo barvo itd.; večji del ploda je pokrit s svetlo zeleno čašico, nepokriti deli pa se obarvajo vijolično.

Značilni sistem predelave vključuje kuhanje, ki traja od 5 do 20 minut. Ko so plodovi kuhani, se v ustreznih posodah izvede proces fermentacije, pri čemer se dodajo začimbe (kis, rastlinsko olje, sol, kumina, česen, paprika in voda), proizvod pa se nato pusti v posodah od 4 do 15 dni. Na koncu obdobja predelave se proizvod zapakira.

Njegova kemična sestava je naslednja:

— kcal × (100 g) < 32,

— rastlinske maščobe < 1,5 %,

— pH < 4,5,

— ocetna kislina < 15 g/kg,

— natrij (%) < 0,6.

5.3 Vzročna povezanost geografskega območja s kakovostjo ali značilnostmi proizvoda (pri ZOP) oziroma z določeno kakovostjo, slovesom ali drugimi značilnostmi proizvoda (pri ZGO):

Sorta jajčevcev Dealmagro spada v podvrsto Sculentum (Solarum Melongena) in skupino depressum majhnih pritlikavih sort. To je avtohtona in endemična sorta, ki je popolnoma prilagojena geografskemu okolju območja proizvodnje.

To je sorta, po kateri so kupci povpraševali in jo sprejeli, ker se lahko uporabi pri edinstveni in posebni metodi priprave proizvoda na zadevnem območju, s katero se je v več stoletjih po tradicionalnih receptih glede časa kuhanja in števila dni fermentacije opravil izbor sorte Dealmagro, da se je lahko pridobil končni proizvod „Berejena de Almagro“, ki je edinstven na svetu.

Sklic na objavo specifikacije:

(člen 5(7) Uredbe (ES) št. 510/2006)

http://docm.jccm.es/portaldocm/descargarArchivo.do?ruta=2010/10/20/pdf/2010_17414.pdf&tipo=rutaDocm

(1) UL L 93, 31.3.2006, str. 12.